KOMISIJOS REGLAMENTAS (EB) Nr. 1978/2006
2006 m. gruodžio 22 d.
iš dalies keičiantis Reglamento (EB) Nr. 448/2001 nuostatas, susijusias su ataskaitų dėl panaikinimo procedūrų teikimu ir panaikinto finansavimo panaudojimu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų (1), ypač į jo 53 straipsnio 2 dalį,
pasitarusi su Komitetu, įsteigtu Sutarties 147 straipsnyje nustatyta tvarka,
pasitarusi su Žemės ūkio struktūrų ir kaimo plėtros komitetu,
pasitarusi su Žuvininkystės ir akvakultūros struktūrų komitetu,
kadangi:
(1)
Pagal 2001 m. kovo 2 d. Komisijos reglamento (EB) Nr. 448/2001, nustatančio išsamias Tarybos reglamento (EB) Nr. 1260/1999 įgyvendinimo taisykles dėl iš struktūrinių fondų suteiktos paramos finansinių koregavimų atlikimo tvarkos (2) 2 straipsnio 3 dalį ir 3 straipsnio 2 dalį reikalaujama, kad valstybės narės pateiktų Komisijai ataskaitą apie panaikinimo procedūras, veiksmus, kurių jau imtasi arba reikia imtis siekiant pritaikyti valdymo ir kontrolės sistemas bei informuotų Komisiją apie panaikinto finansavimo panaudojimą ir finansinio paramos plano pakeitimus.
(2)
Patirtis, sukaupta įgyvendinant Reglamentą (EB) Nr. 448/2001, parodė, kad reikia išaiškinti ir supaprastinti reikalavimus.
(3)
Visų pirma Komisijai turėtų būti teikiama informacija tik apie bendras vienai priemonei skirto viešojo finansavimo sumas, kurios buvo išbrauktos iš atitinkamos programos, panaikinus visą ar dalį veiklai skirto Bendrijos įnašo, ir informacija apie lėšų, atsiradusių panaikinus tokį finansavimą, panaudojimą dar kartą. Valstybės narės metinėse ataskaitose, kurių reikalaujama pagal 2001 m. kovo 2 d. Komisijos reglamento (EB) Nr. 438/2001, nustatančio išsamias Tarybos reglamento (EB) Nr. 1260/1999 įgyvendinimo taisykles dėl struktūrinių fondų paramos valdymo ir kontrolės sistemų (3), 13 straipsnį, teikia informaciją apie valdymo ir kontrolės sistemų pritaikymą.
(4)
Todėl reikėtų atitinkamai iš dalies pakeisti Reglamentą (EB) Nr. 448/2001.
(5)
Šiame reglamente nustatytos priemonės atitinka Regionų plėtros ir pertvarkos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 448/2001 iš dalies keičiamas taip:
1)
2 straipsnio 3 dalis keičiama taip:
„3. Nepažeidžiant pagal Reglamento (EB) Nr. 448/2001 (4) 8 straipsnį reikalaujamos informacijos apie susigrąžinimus, valstybės narės paskutinės ketvirčio ataskaitos, teiktinos kiekvienais metais Komisijos reglamento (EB) Nr. 1681/94 (5) nustatyta tvarka, priede Komisijai nusiunčia ataskaitą, kurioje pagal priemones nurodomos bendros viešojo finansavimo sumos, kurios panaikinus visą Bendrijos įnašą ar jo dalį vykdomai veiklai buvo išbrauktos iš susijusios programos išlaidų suvestinių, pateiktų praėjusiais metais.
2)
3 straipsnio 2 dalies antras sakinys pakeičiamas taip:
„Valstybės narės 2 straipsnio 3 dalyje nurodytoje ataskaitoje praneša Komisijai apie Bendrijos lėšų, atsiradusių panaikinus programoje numatytą finansavimą, panaudojimą.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 22 d.